|  |  |
| --- | --- |
| **Cuspair Clàir-ghnothaich** | 8 |
| **Àir. Aithisge** | G/5/22 |

**COMHAIRLE NA GÀIDHEALTACHD**

|  |  |
| --- | --- |
| **Comataidh:** | **Comataidh na Gàidhlig** |
| **Ceann-latha:** | **2 Màrt 2022** |
| **Tiotal Aithisge:** | **A’ Toirt Taic dhan Ghàidhlig is a’ Fàs na Gàidhlig sna Coimhearsnachdan Againn – Bùth-obrach** |
| **Aithisg le:** | **Àrd-Oifigear Gnìomhach, Coileanadh agus Riaghlachas** |

|  |  |
| --- | --- |
| **1.** | **Adhbhar/Geàrr-chunntas Gnìomhach** |
| 1.1 | ’S e adhbhar na h-aithisge seo fios a thoirt do Bhuill Chomataidh na Gàidhlig mun mholadh gun cumar bùth-obrach taobh a-staigh na Comhairle airson cothrom a thoirt seachad beachdachadh air dòighean anns an urrainnear taic a thoirt dhan Ghàidhlig is fàs a thoirt air a’ Ghàidhlig sna coimhearsnachdan againn. Bithear cuideachd a’ beachdachadh air toraidhean an sgrùdaidh fhoillsichte *The Gaelic Crisis in the Vernacular Community*. |
| **2.** | **Molaidhean** |
| 2.1 | Thathar ag iarraidh air Buill:   1. Beachdachadh air dreachd na bùth-obrach; agus 2. Beachdachadh air na toraidhean a thathar a’ moladh agus aonta a thoirt dhaibh. |
| **3.** | **Buaidhean** |
| 3.1 | Goireas – Thathar an dùil an seiminear a chumail air-loidhne agus mar sin cha bhi ach buaidh fìor bheag air goireasan, le ùine nan oifigearan a dhìth seach maoin. |
| 3.2 | Laghail – Tha e mar riatanas air Comhairle na Gàidhealtachd am Plana Gàidhlig aice a chur an gnìomh a rèir Achd na Gàidhlig (Alba) 2005. Cuidichidh a’ bhùth-obrach ann a bhith a’ toirt fiosrachadh seachad a chuidicheas le bhith a’ leasachadh an ath dheasachadh de Phlana Gàidhlig na Comhairle. |
| 3.3 | Coimhearsnachd (Co-ionannachd, Bochdainn, Dùthchail agus Eilean) – Bidh fìor dheagh bhuaidh aig a seo a thaobh chùisean co-ionannachd, bochdainn, dùthchail is eilein seach gu bheil a’ bhùth-obrach ag amas air mar a bheirear fàs is maireannachd air coimhearsnachdan dùthchasach na Gàidhlig. |
| 3.4 | Gàidhlig – Tha an seiminear a’ sealltainn gu bheil a’ Chomhairle àrd-amasach a thaobh a bhith a’ gleidheadh is a’ toirt fàs air cànan na Gàidhlig thar nan roinnean is nam buidhnean-aoise uile, agus a’ cur luach air buannachdan foghlaim, sòisealta, cultarail is eaconamach a’ chànain. |
| 3.5 | Atharrachadh Gnàth-shìde/Carbon Ciallach – Cumar a’ bhùth-obrach air-loidhne agus mar sin chan eil buaidhean sam bith ann mar thoradh air na molaidhean a tha air am mìneachadh san aithisg seo. |
| 3.6 | Cunnart – Chan eil buaidhean cunnairt sam bith ann. |

|  |  |
| --- | --- |
| **4.** | **Toraidhean is Adhbhar a Thathar a’ Moladh airson na Bùth-obrach** |
| 4.1 | San Iuchar 2020 dh’fhoillsich Oilthigh na Gàidhealtachd is nan Eilean sgrùdadh mu staing na Gàidhlig sa choimhearsnachd dhùthchasaich. Bha an sgrùdadh stèidhichte air suirbhidh sòisio-chànanach ioma-chuimseach mu staid na Gàidhlig sna h-Eileanan Siar, san Eilean Sgitheanach agus ann an Tiriodh. Chomharraich seo nach robh na poileasaidhean Gàidhlig a th’ ann mar-thà aig ìre nàiseanta idir a’ freagairt air meud na stainge. Bha an sgrùdadh gu mòr a’ moladh gum biodh gluasad ann air falbh bho shuidheachadh far an robhar an crochadh a-mhàin air siostam na sgoile airson a bhith a’ cruthachadh an ath ghinealach de luchd-labhairt fileanta na Gàidhlig. |
| 4.2 | ’S e adhbhar na bùth-obrach seo air an taobh a-staigh, sgrùdadh a dhèanamh air na dòighean anns am faodadh a’ Chomhairle taic a thoirt do choimhearsnachdan Gàidhlig airson soirbheachadh. Thèid coimhead cuideachd air na dòighean as fheàrr airson ceangal a thogail le Riaghaltas na h-Alba, luchd-ùidhe is buidhnean-gnìomha gus dòighean-obrach poileasaidh a ghleusadh agus goireasan cuingealaichte a cho-thaobhadh is a chur ann an òrdan prìomhachais gus an dèan iad am feum as fheàrr. Bidh a’ bhùth-obrach cuideachd a’ coimhead air mar a dh’fhaodadh raon seirbheisean Comhairle cuideachadh le bhith a’ brosnachadh is a’ cumail suas na Gàidhlig ann an coimhearsnachdan na Gàidhealtachd. |
| 4.3 | Mar sin, chan ann air solar foghlaim a tha am fòcas ach air a bhith a’ dèiligeadh ri cuid de na cùisean siostamach a tha a’ toirt buaidh air sgìrean dùthchail san fharsaingeachd agus a dh’fhaodadh cuideachadh ann a bhith a’ togail choimhearsnachdan seasmhach. |
| **5.** | **Dreachd na Bùth-obrach** |
| 5.1 | Bidh trì taisbeanaidhean sa bhùth-obrach le ceistean, freagairtean is còmhradh às dèidh gach fear.   1. Fosglaidh an t-Àrd-Ollamh Conchúr Ó Giollagáin a’ bhùth-obrach le facal tòiseachaidh is foir-shealladh air an sgrùdadh mu chainnt na dùthcha. Tha an t-Àrd-Ollamh Ó Giollagáin na Stiùiriche air Institiud Rannsachaidh Cànain Oilthigh na Gàidhealtachd is nan Eilean agus na Stiùiriche air lìonra rannsachadh sòisio-chànanach Soillse. Tha e cuideachd na Àrd-Ollamh Rannsachaidh Gàidhlig ann an Oilthigh na Gàidhealtachd is nan Eilean. Tha Iain Caimbeul, a bha na cho-ùghdar air an sgrùdadh, na Cho-eòlaiche Rannsachaidh aig Institiud Rannsachaidh Cànain Oilthigh na Gàidhealtachd is nan Eilean. 2. Bheir sgoilearan ceann shuas na h-àrd-sgoile bho Àrd-Sgoil Phort Rìgh seachad taisbeanadh agus bidh iad a’ riochdachadh guth òigridh an Eilein Sgitheanaich aig a’ bhùth-obrach. Tha oifigearan foghlaim a’ cumail chòmhraidhean le Àrd-Sgioba-Stiùiridh agus sgoilearan Àrd-Sgoil Phort Rìgh mu thoraidhean an taisbeanaidh. 3. Bheir Sabhal Mòr Ostaig (SMO) cunntas às ùr mun ionnsachadh is mu na h-ath cheumannan a thàinig am bàrr bhon t-seiminear ‘An t-Slighe air Adhart’ aca a chaidh a chumail o chionn ghoirid. |
| 5.2 | Às dèidh nan taisbeanaidhean, bidh a’ bhùth-obrach a’ sgaradh is a’ dol gu trì seòmraichean bhiortail fa leth fo stiùir cathraiche ro-innleachdail Chomhairle na Gàidhealtachd agus prìomh oifigear. Bithear a’ còmhdach nan cuspairean a leanas:   * Cothrom air Seirbheisean Dùthchail * Eaconamaidh & Turasachd * Cultar   Às dèidh nan còmhraidhean seo, bidh na com-pàirtichean a’ tighinn còmhla a-rithist agus ag aontachadh ghnìomhan stèidhichte air toraidhean nan còmhraidhean. |
| 5.3 | A bharrachd air buill is oifigearan Comhairle, thathar an dùil cuireadh a thoirt do phrìomh riochdairean bhon roinn phoblaich gus cur ris na còmhraidhean mu na h-ath cheumannan. Bidh iad seo a’ gabhail a-steach Bòrd na Gàidhlig, oifigearan Riaghaltas na h-Alba, Iomairt na Gàidhealtachd is nan Eilean, agus High Life na Gàidhealtachd. |
| **6.**  6.1 | **Sabhal Mòr Ostaig – ‘An t-Slighe air Adhart’**  Air 14 Faoilleach 2022, chùm Sabhal Mòr Ostaig (SMO) seiminear Gàidhlig air-loidhne fon ainm ‘An t-Slighe air Adhart’. Bha mu 200 neach an làthair aig an tachartas a chaidh fhosgladh le Prionnsapal SMO an Dr Gillian Rothach. Bha an t-Ollamh Rob Dunbar sa chathair agus thug Stiùiriche Fèisean nan Gàidheal seachad prìomh òraid. Thug prìomh bhuidhnean a leithid Comunn na Gàidhlig agus An Comunn Gàidhealach seachad eisimpleirean mu leasachadh coimhearsnachd is iomairtean cànain. Ghabh sgoilearan bho Oilthigh Obar Dheathain agus Oilthigh Dhùn Èideann, a bhios a’ sgrùdadh is a’ toirt seachad òraidean mun Ghàidhlig, pàirt anns an t-seiminear.  Fhad ’s a bhathar ag aithneachadh gun robh dùbhlain air thoiseach, bha an tachartas a’ coimhead air iomairtean cànain soirbheachail a th’ ann mar-thà agus mar as urrainnear na h-iomairtean seo is an cuid soirbheachais a chumail suas sna bliadhnaichean air thoiseach. |
| **7.** | **Ùrachadh Plana na Gàidhlig** |
| 7.1 | Bidh toraidhean na bùth-obrach nam pàirt dhen obair a nì luchd-ùidhe fhad ’s a thathar ag ùrachadh Plana na Gàidhlig. Bidh na gnìomhan aontaichte a’ cur gu dìreach ris a’ phròiseas airson a bhith a’ dèanamh dreachd de dh’àrd-amasan Plana na Gàidhlig 4, agus com-pàirteachas le Bòrd na Gàidhlig mar phàirt dhen phròiseas cho-chomhairleachaidh fhoirmeil. |

Ainmeachadh: Àrd-Oifigear Gnìomhach airson Coileanadh agus Riaghlachas

Ceann-latha: 16 Gearran 2022

Ùghdaran: Kate Lackie, Àrd-Oifigear Gnìomhach airson Coileanadh is Riaghlachas agus Lena Walker, Manaidsear Leasachaidh na Gàidhlig

Pàipearan Cùl-fhiosrachaidh: